《西戎行》
宋代·刘敞

吾闻圣人之兵有不战，不战之胜善之善。况复良将握天威，西戎虽强安得擅。

忆昔属国羽书闻，中宴彻酒诏图勋。丞相陈谋御史请，独可遣将诛其君。

吏民诖误不足治，我以威德周无垠。尚书侍郎尽明哲，秉钺载旆如火烈。

羽林积卒明号令，贼兵蹙戚忧巢穴。方春缓诛已偷息，天不假易行剿绝。

太常请献象功舞，史臣愿勒西山岊。悬头藁街敕狂慢，积粟金城抚疲苶。

西戎行，告尔勿逆果自坑，百蛮来威天下平。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。